''IZVRŠENJE MEĐUNARODNIH KUPOPRODAJNIH UGOVORA''

u Doboju , 20. – 21. septembar 2017.godine

 U skladu sa Programom stručnog usavršavanja sudija za 2017.godinu, u Doboju je dana 20. - 21. septembar 2017.godine održan dvodnevni seminar na temu: ''Izvršenje međunarodnih kupoprodajnih ugovora'', koji je organizovan od strane Centra za edukaciju sudija i javnih tužilaca u Republici Srpskoj i Centra za edukaciju sudija i tužilaca Federacije BiH, uz podršku odjela Kancelarije Ministarstva trgovine SAD za provođenje Programa razvoja privrednog prava (SLDP).

 U uvodnom obraćanju prisutnima, gdin **Tomislav Čavić**, Direktor Centra za edukaciju sudija i javnih tužilaca u Republici Srpskoj, se zahvalio partnerima iz odjela Kancelarije Ministarstva trgovine SAD na tehničkoj pomoći i saradnji u realizaciji ovog značajnog projekta, koji je započeo u BiH od 2008.godine i ima za cilj pružanje pomoći u reformi privrednog prava u BIH, kod primjene međunarodnih ugovora i konvencija, kao i primjene međunarodnih trgovinskih principa.

Istakao je da pripremljene radionice na ovom dvodnevnom seminaru upravo imaju cilj da učesnicima predstave nove trendove u oblasti izvršenja međunarodnih kupoprodajnih ugovora, te kroz studije pojedinačnih slučajeva iz prakse i interaktivnih diskusija, učesnicima pruže priliku za međusobnu razmjenu praktičnih znanja i iskustava, primjenu potrebnih alatki i vještina za postizanje usklađenog i efikasnog provođenja međunarodnih kupoprodajnih ugovora u BiH i razrješenje spornih pitanja iz prakse, a koji će im biti od velike koristi u njihovom budućem profesionalnom radu.

Putem ovog programa učesnici seminara će izgraditi svoje kapacitete na području unapređenja razumjevanja važnih principa i zakonskih odredbi koje se tiču međunarodne kupoprodaje robe, unapređenja znanja o korištenju i primjeni ključnih međunarodnih istrumenata poput Bečke i Njujorške konvencije i prepoznati značaj predvidljivog i dosljednog tumačenja i provođenja međunarodnih kupoprodajnih ugovora u cijeloj BiH.

 Nakon toga, ispred Centra za edukaciju sudija i tužilaca Federacije BiH, u uvodnom obraćanju, prisutne je pozdravio gdin **Davor Trlin.**

 Predavači na ovom seminaru su bili domaći i strani stručnjaci iz oblasti međunarodnog privrednog prava, **Branka Skoko,** sudija Višeg privrednog suda u Banjojluci, **Fatima Mrdović** – sudija Vrhovnog suda Federacije BiH, **Abedin Brkić** – redovni profesor sa Univerziteta u Sarajevu i Predsjednik Arbitražnog suda Vanjskotrgovinske komore, **Armela Ramić –** advokat iz Sarajeva i stručnjak za međunarodnu arbitražu, strani eksperti: **Jed Rakoff** – okružni sudija iz okruga Njujorka i **Peter Winship –** profesor prava sa Pravnog fakulteta Dedman iz SAD, koji imaju veliko iskustvo iz oblasti izvršenja međunarodnih kupoprodajnih ugovora i međunarodne arbitraže.

 Cilj ovog programa je jačanje kapaciteta pravosuđa BiH iz oblasti privrednog prava, kroz edukaciju o međunarodnim privrednim sporovima, a radi podrške ekonomskoj reformi i liberalizaciji i razvoju poslovne klime koja pogoduje trgovini i stranim investicijama i poboljšanju pristupa tržištu roba i usluga.

Efikasno i učinkovito provođenje međunarodnih ugovora na osnovu ratifikovanih međunarodnih konvencija i najboljih praksi, će umnogome privući strane investicije i trgovinu i ohrabriti strane investitore za dalja komercijalna ulaganja u BiH.